HU Az Európai Unió Hivatalos Lapja CE 259/56

A Bizottság 2009-re vonatkozó éves politikai stratégiája

P6_TA(2008)0174

Az Európai Parlament 2008. április 24-i állásfoglalása a Bizottság 2009-re vonatkozó éves politikai stratégiájáról

(2009/C 259 E/09)

Az Európai Parlament,

— tekintettel a Bizottság 2009-re vonatkozó éves politikai stratégiáról szóló közleményére (COM(2008)0072),

— tekintettel a Bizottság 2008. évi jogalkotási és munkaprogramjának (COM(2007)0640) végrehajtásáról szóló közleményére,

— tekintettel eljárási szabályzata 103. cikkének (4) bekezdésére,

A. mivel a Parlamentnek a Bizottsággal folytatott strukturált párbeszéde fontos intézményközi lépés mind a jelenlegi, 2008. évi jogalkotási és munkaprogram végrehajtásában, mind a 2009. évi jogalkotási és munkaprogram kidolgozásában és megformálásában;

B. mivel ezért alapvető fontosságú, hogy a strukturált párbeszédre kellő időben sor kerüljön, hogy az lehetővé tegye az Európai Unió 2009-re vonatkozó fő stratégiai célkitűzéseinek meghatározására való összpontosítást;

Növekedés és foglalkoztatás

1. ismét hangsúlyozza a lisszaboni stratégia alapos végrehajtásának jelentőségét, kiemelve a gazdasági, szociális és környezetvédelmi előrelépések kölcsönös összefüggését a dinamikus és innovatív fenntartható európai gazdaság létrehozásában;

2. üdvözli a kis-és középvállakozások (kkv-k) leendő európai kisvállalkozói törvényre épülő régen esedékes támogatását; a törvényt igen fontos stratégiának tartja a kis- és középvállalkozások támogatására; megjegyzi továbbá, hogy a kkv-k legmegfelelőbb módon történő támogatásához jogszabályokra és pénzügyi keretre is szükség van; azonban int attól, hogy ezeket az eszközöket rossz célra: a nemzeti piacok elzárására, és ezzel az európai versenyképesség és a fogyasztók választási lehetőségeinek korlátozására használják; ismételten felszólítja a Bizottságot, hogy nyújtson be jogalkotási javaslatot az európai magánvállalatok jogállásáról;

3. üdvözli a kulcsfontosságú áruk és szolgáltatások piacainak szisztematikusabb és integráltabb ellenőrzését, amelynek célja a meglévő problémák beazonosítása; megjegyzi, hogy ebbe beletartozhatnak a versenyjogi vizsgálatok is, és nem történhet a belső piacon működő kkv-k, illetve az ott forgalmazott termékek és szolgáltatások kárára; tudomásul veszi a Bizottságnak azt a törekvését, hogy az áruk belső piacának ágazati szabályozását összhangba hozza az új jogszabályi kerettel, azonban ismét felszólítja a Bizottságot, hogy a szektorális jogszabályok tagállamokban zajló végrehajtását és érvényesítését kövesse nyomon, valamint felhívja a figyelmet az általános termékbiztonságról szóló, 2001/95/EK irányelv (1) felülvizsgálata és egy általános felülvizsgálat szükségességére; felszólít a belső piacra vonatkozó irányelvek, különösen a belső piaci szolgáltatásokról szóló 2006/123/EK irányelv (2) átültetésének folyamatos figyelemmel kísérésére, és kéri a belső piaci eszközök további fejlesztését;

4. elismeri az egységes piac 2007. évi felülvizsgálatának nyomon követését szolgáló, a Bizottság és a tagállamok közötti megosztott partnerségekről szóló kezdeményezést, amelynek célja a belső piacról szóló jog alkalmazása és végrehajtása; tudomásul veszi a számos új megközelítésű irányelv módosítására irányuló javaslatokat, amelyek célja a belső árupiac modernizálása; felkéri a Bizottságot, hogy folytassa a tagállamokkal való együttműködés fejlesztésére irányuló tevékenységét e téren; sajnálatát fejezi ki azonban a jogalkotási javaslatok konkrét harmonizációjának hiánya miatt a belső piac területén; hangsúlyozza a belső piacon a célzott harmonizációval összekötött kölcsönös elismerés fontosságát, hogy az áruk és szolgáltatások belső piaca teljessé váljon;

5. úgy véli, hogy a lisszaboni stratégia nagyszabású célkitűzései a kutatás fejlesztése és előmozdítása számára új megközelítést igényelnek; kéri a hetedik kutatási keretprogram megvalósításának értékelését, még a félidőben történő felülvizsgálat előtt, kéri továbbá az Európai Kutatási Tanács eddigi tevékenységének értékelését;

6. rámutat, hogy messzemenően fontos a pénzügyi piacok stabilitásának megőrzése, valamint a jelenlegi pénzügyi válsághelyzetben a fogyasztók megnyugtatása; megjegyzi, hogy a jelenlegi válság jelzi, hogy az EU-nak felügyeleti intézkedéseket kell kidolgoznia a befektetők átláthatóságának növelése, a jobb értékelési normák meghatározása, a prudenciális felügyelet javítása, valamint a hitelminősítő intézetek szerepének értékelése céljából; felkéri a Bizottságot, hogy teljes együttműködésben dolgozzon a Parlamenttel az Ecofin-Tanács által a Lámfalussy-eljárás, a pénzügyi szolgáltatásokkal kapcsolatos jogszabályok, továbbá az átültetés és végrehajtás folyamatának fejlesztése érdekében 2007 decemberében jóváhagyott útiterv kidolgozása során; úgy véli, hogy a hitelintézetek tevékenységének megkezdéséről és folytatásáról szóló 2006/48/EK irányelv (3) és a befektetési vállalkozások és hitelintézetek tőkemegfeleléséről szóló 2006/29/EK (4) irányelv célzott felülvizsgálatának, amelyet bejelentettek, javítania kell a pénzintézetek prudenciális keretét és kockázatkezelését, növelve a piaci szereplők közötti bizalmat; ismételten megerősíti, hogy döntő fontosságú az EU jobb és egységes képviselete a nemzetközi pénzügyi intézményekben, és sajnálja, hogy erre vonatkozó javaslat még nem készült;

7. üdvözli továbbá a Bizottság eltökéltségét a lakossági pénzügyi szolgáltatások terén folytatott munkát illetően, mivel e területen még minimális az integráció, és mivel ahhoz, hogy a fogyasztók kézzelfogható előnyökhöz jussanak, még fokozni kell a versenyhelyzetet; felhívja a Bizottságot, hogy szorosan kövesse nyomon a fogyasztói hitel-megállapodásokról szóló 2008/48/EK irányelv végrehajtását;

8. tudomásul veszi a Bizottság erőfeszítéseit a lisszaboni stratégiában célként kitűzött foglalkoztatási arány teljesítésére; támogatja a Bizottságot abban, hogy folytassa egy közös megközelítés létrehozását a rugalmas biztonság tekintetében, amely egyfelől nagyobb rugalmasságot mozdít elő a munkaerőpiacon, másfelől a flexicurity (rugalmas biztonság) négy pillérének kiegyensúlyozott végrehajtása mellett biztonságot nyújt a munkavállalóknak, amelyre szükség lehet a kedvezőbb gazdasági hatások eléréséhez;

9. rámutat, hogy a Parlament egy plenáris vitával kezdve, majd a kollektív szerződéseket érő kihívásokról szóló parlamenti jelentéssel folytatva meg fogja vizsgálni az Európai Közösségek Bíróságának a C-438/05 (5), a C-341/05 (6) és a C-346/06 (7) ügyekben hozott legutóbbi ítéleteit;

10. sajnálatát fejezi ki, hogy a Bizottság 2009. évi politikai stratégiájában nem tekinti prioritásnak az oktatás és kultúra témakörét; felhívja a Bizottságot a mindenki számára rendelkezésre álló európai oktatási térség megszilárdítására, különösen az európai uniós oktatás és képzés elérhetőségének, hatékonyságának és minőségének fejlesztése révén; hangsúlyozza, hogy különös figyelmet kellene fordítani az élethosszig tartó tanulásra a diákmobilitás, a nyelvismeret és a felnőttoktatás fejlesztése révén; hangsúlyozza a kulturális sokszínűség fontosságát, különösen a digitális tartalom területén;

11. üdvözli az egyetemek és az üzleti szféra közötti párbeszédről szóló, a jövőben elkészülő bizottsági közleményt, amelynek célja annak segítése, hogy az európai egyetemek világszinten is felvegyék a versenyt a legjobb egyetemekkel; támogatja azt a bizottsági kezdeményezést, hogy szülessen Zöld könyv a kulturális és kreatív iparról, valamint hangsúlyozza, hogy ebben, a munkahelyteremtéshez és a növekedéshez jelentősen hozzájáruló ágazatban további uniós fellépésre van szükség; rámutat, hogy az uniós fellépésnek a kulturális identitást és sokszínűséget kell erősítenie;

12. hangsúlyozza, hogy az utasok jogait, különösen a távolsági buszok utasainak, valamint a vasúton vagy hajón utazóknak a védelmét előtérbe kell helyezni; hangsúlyozza a forgalomirányító rendszerek sikeres fejlesztésének jelentőségét és sürgeti a Bizottságot, hogy dolgozzon tovább az egységes európai égbolt légiközlekedés-irányító kutatási program (SESAR) és az Európai Vasúti Forgalomirányítási Rendszer (ERTMS) fejlesztésén;

Éghajlatváltozás és fenntartható Európa

13. határozottan támogatja a Bizottságot az energiafüggetlenséget és a tagállamok közötti szolidaritás erősítését célzó európai energiapolitika kidolgozását illetően; elkötelezi magát a Tanáccsal és a Bizottsággal való szoros együttműködésre annak érdekében, hogy hatékony és megvalósítható megállapodás szülessen az energiaügyi és éghajlat-változási csomagról; felhívja a Bizottságot, hogy minél előbb készítse el a lehető legjobb és legobjektívebb elemzést a növekvő energiaárak lehetséges gazdasági és társadalmi következményeiről, a Parlamentben és a Tanácsban folyó döntéshozatali eljárás lehető legjobb irányba terelése érdekében; tudomásul veszi azt is, hogy az Európai Uniónak továbbra is amellett kell állást foglalnia, hogy a gazdasági növekedés és fejlődés összeegyeztethető az alacsony szén-dioxid kibocsátású gazdasággal; továbbá emlékeztet arra, hogy biztosítani kell, hogy a környezetvédelmi és klímaváltozási célokat valamennyi uniós politikába és pénzügyi programba beépítsék;

14. tudatában van annak, hogy e stratégia sikere attól is függ, hogy az Európai Unió meg tudja-e győzni világszintű partnereit, és különösen a főbb szereplőket, hogy ezt a stratégiát kövessék; ennélfogva hangsúlyozza, hogy az EU-nak szolidaritásban, egységesen kell fellépnie e téren; tudomásul veszi a főképviselő és a Bizottság az Európai Tanácshoz benyújtott, „Éghajlatváltozás és nemzetközi biztonság” (8) című közelmúltbeli jelentését, és hangsúlyozza az energiára, éghajlatváltozásra és külügyekre vonatkozó kérdések egyeztetett megközelítésének szükségességét; elítéli, hogy nem készültek éves és hosszú távú tervek a külső európai energiapolitikára;

15. üdvözli a Bizottság azon szándékát, hogy csökkentse az áruszállítás következményeként keletkező kibocsátást, és felhívja a Bizottságot, hogy nyújtson be a belvízi és a tengeri közlekedésnek a kibocsátás-kereskedelmi rendszerbe történő bevonásáról szóló jogalkotási javaslatot; üdvözli ebben a tekintetben is az új tengerpolitika kialakítását és a halászati és akvakultúra-termékek közös piacszervezésének (COM) reformjára vonatkozó javaslat beterjesztésének szándékát, de arra ösztönzi a Bizottságot, hogy tisztázza, miként kíván 6 millió eurót átcsoportosítani a halászati politikán belül; felszólítja a Bizottságot, hogy a fenntartható Európa keretében 2009-re tervezett kulcsfontosságú fellépéseket egészítse ki a halászati és akvakultúra-termékek közös piacszervezésének reformjáról szóló alcímmel;

16. azon a véleményen van, hogy a kohéziós politikának a Szerződéssel és a szolidaritás elvével összhangban továbbra is közösségi politikának kell maradnia, ezért elutasít minden, e politika újra nemzeti hatáskörbe vonására tett kísérletet; úgy véli, hogy a jövőben biztosítani kell a kohéziós politikához szükséges pénzügyi forrásokat annak érdekében, hogy meg lehessen birkózni az adott térségben kiemelt jelentőséggel bíró, előrelátható új kihívásokkal; rámutat, hogy a gazdasági és társadalmi kohézión túlmenően a demográfiai változásokból, a városi nagy népsűrűségből, a szegregációból, a migrációs helyváltoztatásokból, a globalizációhoz való alkalmazkodásból, az éghajlatváltozás és az energiaellátás biztosításának szükségességéből, valamint a vidéki területek lassú felzárkózási folyamatából adódó kihívásokat is kezelni kell;

17. felhívja a figyelmet arra, hogy 2009-ben kerül sor a KAP állapotfelmérésének összefüggésében elfogadott jogszabály-módosítások végrehajtására, és elvárja, hogy a Parlament álláspontját teljes mértékben tiszteletben tartsák; üdvözli, hogy a Bizottság jelezte: 2009-ben számos javaslat készül majd a bürokrácia és az adminisztrációs terhek csökkentésére, és bizakodik abban, hogy ez a gazdálkodókat is érinti majd, különösen a feltételesség tekintetében; üdvözli a Bizottság arra irányuló szándékát, hogy előmozdítsa a minőségi mezőgazdasági termelést, és számít arra, hogy aktív szerephez jut a konkrét javaslatok kialakításában; sajnálattal veszi tudomásul, hogy a 2009. évi politikai stratégia nem veszi figyelembe az élelmiszer-biztonsággal kapcsolatos növekvő aggodalmakat;

A közös bevándorlási politika valóra váltása

18. üdvözli a Bizottságnak a közös bevándorláspolitika fejlesztése iránti elkötelezettségét, és hangsúlyozza, hogy egy „migrációs politikáról szóló európai paktumnak” választ kellene adnia az illegális bevándorlás leküzdésével és a legális bevándorlás kezelésével kapcsolatos kérdésekre, az uniós hatáskörbe tartozó területek integrációjára vonatkozó ambiciózusabb politika, valamint az európai menedékpolitikának a Bizottság által ez év végéig bemutatásra kerülő javaslatai alapján történő bevezetésének kérdésére; úgy véli, hogy prioritásként kell kezelni az egy harmadik ország állampolgára által a tagállamok egyikében benyújtott menedékjog iránti kérelem megvizsgálásáért felelős tagállam meghatározására vonatkozó feltételek és eljárási szabályok megállapításáról szóló 343/2003/EK rendelet (9) (Dublin II rendelet) felülvizsgálatát;

19. hangsúlyozza, hogy a határőrizet szintén kiemelt fontosságú terület, és ezzel kapcsolatban alaposan megvizsgálja a közelmúltban tett, az EU utasnyilvántartási adatokra, az európai határőrizeti rendszerre, a be- és kilépések és a Frontex értékelésére tett javaslatokat, miközben ragaszkodik a szigorú adatvédelmi szabályok tiszteletben tartásához;

20. hangsúlyozza, hogy rendkívül fontos a schengeni információs rendszer (SIS II) és a vízuminformációs rendszer (VIS) teljes körű végrehajtásának felgyorsítása; hangsúlyozza továbbá a Frontex megerősítésének szükségességét a személyzet és felszerelés biztosítása tekintetében, a tagállamok elkötelezettségétől függően;

A polgárok előtérbe helyezése

21. megismétli kérését, mely szerint felül kell vizsgálni a nyolc ágazatspecifikus irányelvet, melyek elemzésére a tervek szerint a fogyasztóvédelmi szabályok felülvizsgálat és a belső piac megvalósítását célzó belső piaci elveket létrehozó horizontális eszközök kialakítása keretében kerül sor; kiemeli, hogy folyamatosan szükség van konkrét jogszabályokra az EK-jelzés és a biztonsági jelzések terén; bátorítja a Bizottságot, hogy dolgozzon a fogyasztót védő termékbiztonsági szabályok biztosításán és megerősítésén;

22. több kezdeményezés benyújtására szólít fel a polgári igazságszolgáltatás terén az egyensúlyt létrehozó jogi keret megteremtése érdekében, mely a biztonságot és az igazságszolgáltatáshoz való jogot biztosítaná; felszólít a közös referenciakeret – mint az egyik legfontosabb, jogalkotás előtti lépés – tekintetében a további haladásra és hangsúlyozza a Parlament, a Tanács és a Bizottság szoros közreműködésének szükségességét e projekt vonatkozásában;

23. úgy véli, nincs értelme kiküszöbölni a megkülönböztetést egy területen, miközben azt lehetővé teszik egy másikon; várja a Bizottság javaslatát egy átfogó irányelvre, mely az EK-Szerződés 13. cikke szerint a megkülönböztetés elleni küzdelemre irányul és mely összhangban van a 2008. évi munkaprogramban előírtakkal, kiemelve azonban, hogy e téren tiszteletben kell tartani a tagállamok hatásköreit;

24. várja a Bizottság javaslatát a határokon átnyúló egészségügyi ellátásról, kiemelve azonban, hogy e téren tiszteletben kell tartani a tagállamok hatásköreit; várakozással tekint a mentális egészségről szóló egyezmény elé és ismételten hangsúlyozza az európai egészségügyi ellátás javítására irányuló elkötelezettségét, beleértve a rák, a szív- és érrendszeri megbetegedések és egyéb gyakori súlyos betegségek, valamint a ritka betegségek elleni harccal foglalkozó uniós stratégia támogatását;

25. sajnálatosnak tartja, hogy a politikai stratégia továbbra is felületes a közegészségügy területén; arra ösztönzi a Bizottságot, hogy fokozza az erőfeszítéseket a szociális, gazdasági és környezeti tényezőkhöz kapcsolódó egészségügyi egyenlőtlenségek kezelésére, az egészségesebb életmód ösztönzésére, az egészségre vonatkozó tájékoztatás javítására és a globális egészségügyi fenyegetésekkel kapcsolatos koordinációs és gyors reagálási kapacitásainak javítására; a vegyi anyagok regisztrálásáról, értékeléséről, engedélyezéséről és korlátozásáról szóló 1907/2006/EK rendelet (REACH) (10) kapcsán emlékezteti a Bizottságot, hogy a siker kulcsa a jogszabály megfelelő végrehajtása; kéri a Bizottságot, hogy a REACH-hez kapcsolódó jövőbeli feladatai ellátásához hozzon megfelelő előkészítő intézkedéseket;

26. további munkára szólít fel a szervezett bűnözés, különösen a számítógépes bűnözés felszámolása terén, és sürgeti a Bizottságot, hogy fokozza az emberkereskedelem büntetésével kapcsolatos lendületét; kéri a terrorizmusellenes politikák átfogó meghatározását, és sürgeti a Bizottságot, hogy terjesszen elő a terrorizmus áldozatainak érdekeit védő és előmozdító javaslatot, továbbá dolgozzon ki a biológiai veszélyekre való felkészültség növelését célzó javaslatokat;

27. kéri a Bizottságot annak átgondolására, hogy milyen átmeneti intézkedéseket lehet hozni a bel- és igazságügyre vonatkozó jogszabályok elfogadására a Lisszaboni Szerződés hatályba lépéséig; hangsúlyozza, hogy 2009-ben a Lisszaboni Szerződés új szerephez juttatja a Parlamentet a szabadság, a biztonság és a jog érvényesülésének térségével kapcsolatos politikák és az e politikákkal összefüggő nemzetközi megállapodások megkötése tekintetében; hangsúlyozza, hogy ez a jelenlegi „pillérszerkezettel” összefüggő néhány jogalkotási folyamat felülvizsgálatát teszi szükségessé, valamint az Europol és az Eurojust státuszának felülvizsgálatát is;

28. üdvözli a Bizottságnak a gyermekek jogairól és védelméről szóló javaslatát; megjegyzi, hogy a Bizottság stratégiája nagyon általános a nemek közötti esélyegyenlőséggel kapcsolatos politika tekintetében; emiatt kéri a Bizottságot, hogy sürgősen határozza meg a 2009-ben indítandó kezdeményezések részleteit; kéri a Bizottságot annak biztosítására, hogy a Daphne III időben hatályba lépjen;

Európa, mint nemzetközi partner

29. üdvözli, hogy az éves politikai stratégia jelentőséget tulajdonít a Lisszaboni Szerződés hatálybalépésére vonatkozó előkészületnek; tudomásul veszi, hogy az előkészületeknek helyet kell kapniuk mind a belső dimenzióban, mind a Bizottságnak a Parlamenttel és a Tanáccsal fennálló kapcsolataiban; hangsúlyozza a lisszaboni szerződés hatálybalépéséhez szükséges megfelelő előkészületek fontosságát, különös tekintettel az európai külügyi szolgálatnak a Parlamenttel együttműködésben történő létrehozására;

30. hangsúlyozza az emberi jogok védelmének és előmozdításának, valamint a jogállamiság tiszteletben tartásának fontosságát az egész világon, különösen abban a sok országban, ahol nem tisztelik az emberi jogokat;

31. hangsúlyozza a Horvátországgal folytatott csatlakozási tárgyalások mielőbbi lezárásának fontosságát, ami egyúttal jelezésként szolgál a szélesebb nyugat-balkáni régiónak arra, hogy jövője az Európai Unióban van, feltéve, ha a szükséges követelményeknek sikerül megfelelnie;

32. sürgeti a Bizottságot, hogy teljes mértékben járuljon hozzá az európai biztonsági stratégia felülvizsgálatához;

33. kéri a Bizottságot, hogy szigorúan ellenőrizze a koszovói átfogó rendezési tervben előírt feltételek maradéktalan teljesítését, és ragaszkodjon a soknemzetiségű Koszovó létrehozásához; sürgeti a Bizottságot, hogy a Tanáccsal együtt biztosítsa a szükséges koordinációs intézkedéseket annak érdekében, hogy a Koszovóban jelen lévő különböző uniós szereplők egységesen lépjenek fel; kéri a Bizottságot, hogy a stabilizációs és társulási folyamat segítségével támogassa és tartsa fenn a nyugat-balkáni országok uniós tagságára irányuló folyamatot;

34. hangsúlyozza az uniós balti-tengeri stratégia szükségességét annak érdekében, hogy fokozódjon a térség országainak együttműködése és integrációja és kéri a Bizottságot, hogy nyújtson be programot a fekete-tengeri szinergia megvalósítására vonatkozóan;

35. kéri, hogy vezessenek be kiegészítő intézkedéseket az európai szomszédságpolitika erősítése, és annak a többi érintett országban való relevánsabbá tétele érdekében; rámutat arra, hogy az Európai Uniónak fenn kell tartania az illető országokban a demokratikus értékek és a jogállamiság biztosítása iránti elkötelezettségét; kéri a Bizottságot, hogy támogassa a keleti szomszédságpolitika parlamenti dimenzióval való bővítését az EU–keleti szomszédsági parlamenti közgyűlés felállításával, mely európai parlamenti képviselők és a keleti szomszédos országok parlamenti képviselőinek közös testülete lenne;

36. sajnálja, hogy a Bizottság semmilyen konkrét javaslatot nem tesz a millenniumi fejlesztési célok végrehajtása új útjainak kialakítására annak érdekében, hogy a kötelezettségvállalásokat 2015-re teljesíteni lehessen; sürgeti a Bizottságot annak biztosítására, hogy az Európai Unió által nyújtott humanitárius segítségnyújtás – különösen a fejlődő országok számára juttatott élelmiszer-segélyek – fennmaradjon és lehetőség szerint 2009-ben bővüljön; úgy véli, hogy a dohai fejlesztési menetrend sikere továbbra is az Európai Unió kereskedelmi prioritása marad, de sajnálja, hogy a politikai stratégia még nem veszi fontolóra a Világkereskedelmi Szervezet Doha utáni fejlesztési ütemtervét; úgy véli, hogy valamennyi szabadkereskedelmi megállapodás fontos részét kell, hogy képezze egy ambiciózus fenntartható fejlesztési fejezet, ideértve az ILO-megállapodások lényegi részének ratifikálását és végrehajtásukat, valamint a fontosabb környezetvédelmi előírásokat is;

Végrehajtás, irányítás és hatékonyabb szabályozás

37. megerősíti, hogy a hatékonyabb szabályozással kapcsolatban a független hatásvizsgálatot, a közösségi jog megfelelő végrehajtását, ellenőrzését és a kapcsolódó jelentéstételt prioritásként kell kezelni; úgy véli azonban, hogy a Bizottságnak központi szerepe van abban, hogy segítse a tagállamokat e cél elérésében; hangsúlyozza, hogy a Parlamentet jobban be kellene vonni a közösségi jogszabályok alkalmazásának ellenőrzésébe, és kiemeli, hogy szorosabb intézményközi együttműködésre van szükség a komitológiai eljárásokat illetően;

38. támogatja a Bizottságnak az adminisztratív terhek csökkentését célzó javaslatait és emlékeztet eltökéltségére és támogatja az adminisztratív terhek 2012-ig történő, 25 %-os csökkentésére irányuló cél megvalósítását és minél előbb kézzelfogható eredmények felmutatására sürget; ezt elsődleges fontosságú feladatnak tekinti, különösen a kkv-k szempontjából, továbbá alapvető hozzájárulásnak a lisszaboni stratégia célkitűzéseinek eléréséhez; megismétli, hogy minden jogalkotásnak ezt a célt kell követnie; kiemeli azonban, hogy a meglévő vívmányok egyszerűsítése, kodifikálása és átdolgozása nem válhat a politikai célkitűzések kárára;

39. hangsúlyozza, hogy a politikai prioritásokat új költségvetési prioritásokkal kell alátámasztani annak érdekében, hogy az Európai Unió konkrét szerepet tölthessen be;

40. elvárja, hogy a Bizottság tegyen erőfeszítéseket a nemzeti nyilatkozatok minőségének javítására (26 tagállam készített összefoglalót az uniós kiadásokról, az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás (11) (44) bekezdésének és az Európai Közösségek általános költségvetésére alkalmazandó költségvetési rendeletről szóló 2002. június 25-i 1605/2002/EK, Euratom tanácsi rendelet (12) 53b. cikkének megfelelően), annak érdekében, hogy ezeket az Európai Számvevőszék használni tudja, és igen korai jelentést vár az összefoglalók minőségéről, továbbá javaslatokat ezek minőségének javítására; kiemeli továbbá a 2006-os általános költségvetés végrehajtására vonatkozó mentesítésről szóló határozatok végrehajtásának fontosságát, különös tekintettel a strukturális alapokra vonatkozó cselekvési tervre és a külső fellépésekben rendelkezésre álló uniós pénzeszközök felhasználásának nyomon követésére;

A kommunikáló Európa

41. kéri a Bizottságot, hogy helyezze az állampolgárt az európai projekt középpontjába; ösztönzi a Bizottságot, hogy erőfeszítéseit méginkább összpontosítsa hatékony kommunikációs politika fejlesztésére annak érdekében, hogy ellássa az állampolgárokat azokkal az eszközökkel, amelyek elősegítik az Unió jobb megértését, különösen az európai parlamenti választások évében; hangsúlyozza a Lisszaboni Szerződésbe foglalt polgári kezdeményezések joga gyors alkalmazásának jelentőségét; emlékezteti a Bizottságot arra az elkötelezettségére, hogy az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK rendeletet (13) módosító rendeletre irányuló javaslat megfelelően biztosítsa a nagyobb átláthatóságot és a dokumentumokhoz való hozzáférést;

*

* *

42. utasítja elnökét, hogy továbbítsa ezt az állásfoglalást a Tanácsnak, a Bizottságnak és a tagállamok kormányainak és parlamentjeinek.

(1) HL L 11., 2002.1.15., 4. o.

(2) HL L 376., 2006.12.27., 36. o.

(3) HL L 177., 2006.6.30., 1. o. A legutóbb a 2008/24/EK irányelvvel (HL L 81., 2008.3.20., 38. o.) módosított irányelv.

(4) HL L 177., 2006.6.30., 201. o. A legutóbb a 2008/23/EK irányelvvel (HL L 76., 2008.3.19., 54. o.) módosított irányelv.

(5) Viking, (International Transport Workers' Federation és a Finnish Seamen's Union), 2007. december 11-i ítélet.

(6) Laval, 2007. december 18-i ítélet.

(7) Rüffert, 2008. április 3-i ítélet.

(8) S133/08.

(9) HL L 50., 2003.2.25., 1. o.

(10) HL L 396., 2006.12.30., 1. o.

(11) HL C 139., 2006.6.14., 1. o. A 2008/29/EK európai parlamenti és tanácsi határozattal (HL L 6., 2008.1.10., 7. o.) módosított megállapodás.

(12) HL L 248., 2002.9.16., 1. o. A legutóbb az 1525/2007/EK rendelettel (HL L 343., 2007.12.27., 9. o.) módosított rendelet.

(13) HL L 145., 2001.5.31., 43. o.